Мәктәп... бай укучылары белән матур

	Татарстан Президенты Рөстәм Миңнеханов хәлле татарстанлыларны үзләре тәмамлаган мәктәпләргә булышлык күрсәтергә чакырды.	 Мәгариф өлкәсенә бюджет акчалары гына җитми, иганәчеләр кирәк. Ә теге яки бу өлкәдә уңышка ирешкән элеккеге мәктәп укучылары бу рольгә бик яхшы туры килә. Чөнки нәкъ менә мәктәп аларны кеше иткән бит.

Президент башлангычы белән старт алган “Үз мәктәбеңә булыш!” акциясен Татарстан Мәгариф һәм фән, Төзелеш, архитектура һәм ТКХ министрлыклары, Матбугат һәм гаммәви коммуникацияләр агентлыгы оештырган. Сүз уңаенда, соңгысының җитәкчесе Ирек Миңнәхмәтов татарстанлыларга үзе үрнәк күрсәтеп, 21 июнь көнне Арчадагы Советлар Союзы Герой Валентин Ежков исемендәге 1 нче мәктәптә булды. Мәктәп коридорлары буйлап узып, үзе укыган парта артына утырып, Ирек Миңнәхмәтов моңа кадәр мәктәптә сирәк булуына зарланган. Ә бит мәктәп аңа кеше булырга ярдәм иткән. Агентлык җитәкчесе уку йортына өч мультимедиа комплекты, яңа компьютер сыйныфы, фотоаппарат, телевизор һәм видеокамера бүләк иткән. Шулай ук үзенең сыйныф җитәкчесе Елена Герасимовага чәчәк һәм бүләк тапшырган. Саубуллашкан вакытта ярдәме моның белән генә тәмамланмаячакны әйткән. Ул сентябрь аенда тагын киләчәк һәм мәктәп яны территориясендәге аллеяны төзекләндерергә булышачак.

Без республиканың кайбер мәктәпләренә шалтыратып, директорлардан уку йортын тәмамлаган танылган шәхесләрнең белем учакларын еш кына онытып җибәрүләре хакында белдек. Ә директорларга бу хакта искәртү, кемгәдер ялыну җиңел түгел икән... Шуңа да мәктәпләргә еш кына хәзерге укучыларның дәрәҗәле ата-аналары булыша, алар балаларының яхшы шартларда укуы белән кызыксына. Әмма республикада мәктәп тәмамлаучылардан даими рәвештә ярдәм алып торган белем учаклары да бар икән.

- Безнең мәктәп 1953 елдан бирле эшли, ел саен диярлек проблемалар туып тора, ә акча юк. Чөнки дәүләт акчаны бары хезмәт хаклары һәм коммуналь хезмәтләргә түләргә генә бирә, - ди Лениногорскиның 3 нче мәктәбе директоры Вера Точилкина. – Без ата-аналардан акча җыймыйбыз... Ярый әле, битараф булмаган кешеләр бар. Әйтик, безнең мәктәпне тәмамлаган “Лениногорскнефть” нефть-газ табу идарәсе башлыгы Рәис Галиуллин, шулай ук аның җитәкчеләре - идарә башлыгы Рафаэль  Нурмөхәммәтов һәм “Татнефть” ААҖ генераль директоры Шәфәгать Тәһәүтдинов та зур ярдәм күрсәтә. Алар булмаса, безнең мәктәп күптән ишелеп төшкән булыр иде инде! Иганәчеләр ел саен мәктәпне ремонтлау, җиһазландыруда булышлык итә. Соңгы елларда бинага капиталь ремонт ясалды, территориядә пластик хоккей мәйданчыгы куелды. Шулай ук  элеккеге укучыбыз Анатолий Есипов бар, ул медицина җиһазлары һәм башка кирәк-яракларны сатып алуны үз бурычы итеп куйды.

- Безнең мәктәпкә ел саен йөзләгән мең сумлык финанс ярдәмен шәһәрдә танылган кеше, “Бетар” ҖЧҖ директоры урынбасары Антон Зайцев күрсәтә, - ди Чистайның 16 нчы мәктәбе директоры Ирина Коновалова. – Барысы да минем аңа бер укучыбыз җитди авырган чакта ярдәм сорап мөрәҗәгать итүдән башланды. Аңа дәвалану өчен шактый зур акча кирәк иде. Зайцев шунда ук ярдәм кулы сузды. Аннары – тагын да күбрәк: бер тапкыр ул формалары булмау сәбәпле, республика күләмендәге ярышларда катнаша алмаган безнең футболчылар командасына булышты. Аларга формалар сатып алды. Узган уку елында аз тәэмин ителгән гаиләдә тәрбияләнүче 14 балага барлык уку кирәк-яраклары салынган портфельләр бүләк итте. Ә иң мөһиме, безнең балалар өчен радиорубка булдырды – бу аңа 300 мең сумга төште һәм хәзер мәктәптә радио бар! Укучылар тәнәфесләрдә үзләренең яраткан җырларын яңгырата, төрле темаларга тапшырулар әзерли. Антонның безгә, укытучыларга карата игътибарын да әйтеп китми калдыра алмыйм. Укытучылар көнендә ул һәркайсыбызга чәчәкләр бүләк итә. Кайчагында башка укучыларыбыз - Чистай икмәк пешерү заводы директоры Ринат Хәлиуллин һәм “Квест” ҖЧҖ директоры Радик Исламов та булыша. Без алар белән бик горурланабыз!   
	Венера БЕЛЯЕВА	
Интертат.ру

	№   | 01.07.2013	


